РЕШЕНИЕ НА СЪВЕТА
от 8 ноември 2007 година
за упълномощаване на Република Словения да ратифицира, в интерес на Европейската общност, Протокола от 12 февруари 2004 г. за изменение на Парижката конвенция от 29 юли 1960 г. за гражданската отговорност в областта на атомната енергия
(2007/727/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 61, буква в), и член 67, във връзка с алинея първа от член 300, параграф 2, и алинея втора от член 300, параграф 3, от него,
като взе предвид предложението на Комисията,
като взе предвид съгласието на Европейския парламент,
като има предвид, че
(1)
Протоколът от 12 февруари 2004 г. (наричан по-нататък „Протоколът“) за изменение на Парижката конвенция от 29 юли 1960 г. за гражданската отговорност в областта на атомната енергия, изменена с Допълнителен протокол от 28 януари 1964 г. и с Протокол от 16 ноември 1982 г. (наричана по-нататък „Парижката конвенция“) съдържа разпоредби, които засягат правилата, установени с Регламент (ЕО) № 44/2001 на Съвета от 22 декември 2000 г. относно компетентността, признаването и изпълнението на съдебни решения по граждански и търговски дела (1). Това е област, в която Общността има изключителна компетентност.
(2)
С Решение 2003/882/ЕО (2) Съветът упълномощава държавите-членки, които са договарящи се страни по Парижката конвенция, да подпишат Протокола в интерес на Европейската общност.
(3)
С Решение 2004/294/ЕО (3) Съветът упълномощава същите държави-членки да ратифицират Протокола в интерес на Европейската общност или да се присъединят към него. Съгласно член 2 от това решение, държавите-членки взимат необходимите мерки за едновременното депозиране на своите документи за ратифициране на Протокола или за присъединяването към него, по възможност преди 31 декември 2006 г.
(4)
Решение 2004/294/ЕО е адресирано до държавите, които са били членки на Общността към 8 март 2004 г., с изключение на Австрия, Дания, Ирландия и Люксембург, както показва съчетаното прилагане на член 1, параграф 3, и член 4 от това решение.
(5)
Република Словения е договаряща се страна по Парижката конвенция и е подписала от свое име Протокола на 12 февруари 2004 г. Тъй като Решение 2004/294/ЕО е адресирано само до определени държави-членки, Република Словения не може да се смята за негов адресат след присъединяването си към Европейския съюз на 1 май 2004 г. по силата на член 53 от Акта за присъединяване от 2003 г.
(6)
Обединеното кралство и Ирландия са обвързани от Регламент (ЕО) № 44/2001 и следователно участват в приемането на настоящото решение.
(7)
В съответствие с член 1 и член 2 от Протокола относно позицията на Дания, приложен към Договора за Европейски съюз и към Договора за създаване на Европейската общност, Дания не участва в приемането на настоящото решение, не е обвързана от него и няма задължение да го прилага.
(8)
Ратифицирането на Протокола от Република Словения не засяга позицията на държавите-членки на Общността, които не са договарящи се страни по Парижката конвенция,
РЕШИ:
Член 1
Без да се засягат правомощията на Общността, Република Словения ратифицира, в интерес на Европейската общност, Протокола за изменение на Парижката конвенция.
Това ратифициране не засяга позицията на онези държави-членки на Европейската общност, които не са договарящи се страни по Парижката конвенция.
Член 2
Република Словения взема необходимите мерки за депозиране на своите документи за ратифициране на Протокола, по възможност едновременно с държавите-членки, до които е адресирано Решение 2004/294/ЕО.
Член 3
При ратифицирането на Протокола Република Словения уведомява писмено генералния секретар на Организацията за икономическо сътрудничество и развитие, че ратифицирането е извършено в съответствие с настоящото решение.
Член 4
Адресат на настоящото решение е Република Словения.
Съставено в Брюксел на 8 ноември 2007 година.